Muments da ventira 
Tuts che tschertgan lur ventira - dentant è ella uschia manaivel, 
en las acziuns dal mintgadi.

Dad Anita Simeon

“Avant in onn ha jau realisà in siemi e sun viagià per tren a Petersburg. Jau partiva mes cumpartiment cun ina Russa bain petgnada, cun ses um e cun in Tudestg." Hofmann era il num dal viagiatur Tudestg - ed el relascha a la raquintadra suenter ina notg turbulenta tranter Bialstok e Pskow ina mappa plain da fantasias litteraras. L'autur raquinta d'ina citad, che ha fascinà generaziuns da scrivents, d'artists e da musicists. Ina citad, nua che l'istorgia para da respirar or da mintga fessa e nua che mintga mir para d'esser cuvert d'ina patina fina.. .

Go east, quai è bain il dom dal davos decenni. E sco che blers èn seguids al clom dal occident per chattar lur ventira, uschia profiteschan blers da l'avertura dals cunfins cunter l'ost e seguan al clom da l’occident. Chattar sia ventira na chatt'ins però betg cun tschertgar aur u cun investir en firmas marodas russas. La ventira schai en las chaussas dal mintgadi. .

Ingo Schulze raquinta istorgias obscuras, legras e fitg finas - ils raquints n'èn betg da metter sut ina chapella. Per Haloween datti qua per exempel il raquint da praticas sexual-diabolicas en ina sauna russa. I dat però er istorgias pertutgond l'assimilaziun dal ester en questa citad che obedescha a mamuschka Russia e suenter datti surtut er ils raquints da scenas da mintgadi che pertutgan, uschia per exempel l'istorgia d'ina portiera che survegn in flacon da parfum, ch'ella pertgira da tut las scuidanzas. Ingo Schulze è cun ses debut prosaic vegnì da circumscriver ina societad fitg variada e lur muments da ventira. In cudesch che n'è betg dal tuttafatg nov, ma che renda la paina da leger.

Ingo Schulze, 33 Augenblicke des Glücks, dtv,1997